ཡིན་ཚའེ་ཞའུ་ནི་ཀན་སུའུ་ཞིང་ཆེན་གྱི་རྫོང་ག་གེ་མོའི་ཞིང་སྡེ་ཞིག་ཏུ་སྐྱེས་ཤིང་།དབུལ་ཕོངས་ཀྱི་ས་ཆ་དེ་རུ་སྡེ་བའི་ནང་གི་བུ་མོ་ཡག་བཙོག་ཅི་རིགས་ཚང་མ་ལྷོ་ཕྱོགས་ཀྱི་མཚོ་ཁའི་གྲོང་ཁྱེར་དུ་ཞོར་ལས་སུ་སོང་ནས་སྒོར་མོ་བཙལ་བ་དང་།ལོ་སར་གྱི་སྐབས་སུ།ད་གཟོད་ཁྲ་ཁྲ་རིག་རིག་གི་གྱོན་གོས་དང་ཆེ་མ་ཆུང་གསུམ་གྱི་ཁུག་མ་དྲུད་ནས་ཕྱིར་ཡུལ་ལ་ཡོང་བར་བྱེད།ཡིན་ནའང་།ཡིན་ཚའེ་ཞའུ་མཐོ་འབྲིང་མཐར་ཕྱིན་རྗེས་ལམ་དེར་ཞུགས་མ་སོང་།ཁོ་མོ་ནི་སྡེ་བའི་ནང་གི་ཡག་མ་རྩེ་བུད་ཀྱི་གྲས་སུ་གཏོགས་པས།མི་ཚང་མས་ཁོ་མོའི་བྱ་བྱེད་དེ་ཧ་གོ་གི་མི་འདུག་པར་མ་ཟད།ཁོ་མོའི་ཨ་ཕས་ཀྱང་རང་གི་བུ་མོར་ནུས་པ་མི་འདུག་ཅེས་སྡིགས་དམོད་བྱེད་ཀྱིན་ཡོད།ཡུལ་དེའི་དམངས་སྒྲུབ་སློབ་ཆུང་ཞིག་ལ་དགེ་རྒན་མི་འདང་བས།ཁོ་མོས་རང་འགུལ་སྒོས་སློབ་གྲྭར་ཕོགས་མི་དགོས་པར་ཚབ་སྒྲུབ་དགེ་རྒན་བྱེད་ཆོག་པའི་རེ་བ་ཞུས།སློབ་འབྲིང་གི་སྐབས་སུ།ཁོ་མོའི་རྒྱུགས་འབྲས་ཧ་ཅང་ལེགས་རྐྱེན་སློབ་གྲྭའི་ཚད་འབྱེད་དཔྱད་བསྡུར་ཡོད་ཚད་ཀྱང་ཐོག་མེད་དུ་འགྲུབ་སྟེ།དམངས་སྒྲུབ་དགེ་རྒན་ངོ་མ་ཞིག་བྱེད་ཐུབ་སོང་།ཡིན་ཚའེ་ཞའུ་ཐོག་དང་པོར་སློབ་ཁང་དུ་འཛུལ་བའི་སྐད་ཅིག་མར།བྱིས་པ་དག་འུར་ཆིལ་ལེར་གྱུར་སོང་།ཁོ་ཚོས་འདི་འདྲའི་དགེ་རྒན་ཡག་མ་ཞིག་གཏན་ནས་མཐོང་མ་མྱོང་།དེ་ནས་བཟུང་།སློབ་ཁང་དུ་བྱིས་པ་ཚོའི་དགའ་ཀྲོག་ཀྲོག་གི་དགོད་སྒྲས་ཁེངས་སོང་།མིང་གིས་སློབ་ཁང་དུ་འབོད་པ་མ་གཏོགས།དོན་དངོས་སུ།དེ་ནི་ཆར་གཞའ་རླུང་འགོག་གི་སྤྱིལ་བུ་ཞིག་ལས་མ་འདས་ཏེ།སྡོང་རྐང་གིས་གྲུབ་པའི་རྩིག་པ་དང་རྡོ་ལེབ་ཀྱིས་འཐུས་པའི་ཅོག་ཙེ་ལ་སོགས་ཆེས་ཞན་པའི་ཆ་རྐྱེན་གྱི་འོག་ནས།ཡིན་ཚའེ་ཞའུ་ཡིས་བྱིས་པ་ཚོར་རྒྱ་ཡིག་སྟོང་ཕྲག་འགའ་ཤེས་སུ་བཅུག་པ་རེད་ལ།དེའི་ཞོར་དུ་ཁོ་ཚོར་གཤིས་བཟང་སྤྱོད་ཡག་གི་མི་ཞིག་བྱེད་པའི་གནས་ལུགས་ཀྱི་གོ་བརྡ་སྤྲད་པ་རེད།